സമ്ബൂര്ണ ലഹരി മുക്ത പട്ടണം: ആറ്റിങ്ങല് നഗരസഭയും എക്സൈസ് വകുപ്പും കൈകോര്ക്കുന്നു ആറ്റിങ്ങല്: സംസ്ഥാന ലഹരി വര്ജ്ജന മിഷന് വിമുക്തി യുടെ നഗരസഭാ തല പ്രവര്ത്തനങ്ങള് ഏകോപിപ്പിക്കുന്നതിന്റെ ഭാഗമായുള്ള യോഗം ചേര്ന്നു. നഗരസഭ കൗണ്സില് ഹാളില് ചെയര്പേഴ്സന് അഡ്വ.എസ് കുമാരിയുടെ അധ്യക്ഷതയില് ചേര്ന്ന യോഗത്തില് എക്സൈസ് സര്ക്കിള് ഇന്സ്പെക്ടര് ഷിബു മിഷന്റെ പ്രവര്ത്തനങ്ങളെ കുറിച്ച് വിശദീകരിച്ചു. വൈസ് ചെയര്മാന് ജി.തുളസീധരന് പിള്ള, സെക്രട്ടറി എസ്.വിശ്വനാഥന്, സ്റ്റാന്ഡിംഗ് കമ്മിറ്റി ചെയര്മാന്മാര്, വാര്ഡ് കൗണ്സിലര്മാര്, ആരോഗ്യ വിഭാഗം ഉദ്യോഗസ്ഥര്, എക്സൈസ് ഉദ്യോഗസ്ഥര് തുടങ്ങിയവര് പങ്കെടുത്തു. പട്ടണത്തില് ലഹരിയുടെ ഉപയോഗവും വിപണനവും തടയുന്നതിന് വേണ്ടി വാര്ഡുതല കമ്മിറ്റികള് രൂപീകരിക്കും. വാര്ഡ് കമ്മിറ്റിയുടെ കണ്വീനറായി കൗണ്സിലറെയും ചെയര്മാനായി റിട്ട.സര്ക്കാര് ഉദ്യോഗസ്ഥനെയും നീയമിക്കും. ഇത്തരത്തില് രൂപീകരിക്കുന്ന കമ്മിറ്റികള് പ്രാദേശിക ബോധവല്ക്കരണ പരിപാടികള് സംഘടിപ്പിക്കുകയും, ആവശ്യമെങ്കില് ലഹരിക്ക് അടിമപ്പെട്ടവരെ സൗജന്യമായി ഡീ അഡിക്ഷന് സെന്റെറുകളിലെ ചികില്സക്ക് വിധേയരാക്കുകയും ചെയ്യും. ചിറയിന്കീഴ് താലൂക്കാശുപത്രിയില് ലഹരിമുക്ത ചികില്സക്കുള്ള പ്രത്യേക സംവിധാനങ്ങളും സജ്ജീകരിക്കും. കൂടാതെ പട്ടണത്തിലെ വിവിധ സ്ഥലങ്ങള് കേന്ദ്രീകരിച്ച് സമൂഹ്യ വിരുദ്ധര് നടത്തുന്ന ലഹരി ഉപയോഗവും ഇതു മൂലമുണ്ടാകുന്ന ബുദ്ധിമുട്ടും യോഗത്തില് ചര്ച്ച ചെയ്തു. വരും ദിവസങ്ങളില് നഗരത്തിലെ ക്ലബുകള് റസിഡന്സ് അസോസിയേഷനുകള് കുടുംബശ്രീ എന്നിവയുടെ പ്രതിനിധികളെ ഉള്പ്പെടുത്തിക്കൊണ്ട് വാര്ഡുതല കമ്മിറ്റികളുടെ പ്രവര്ത്തനം കൂടുതല് കാര്യക്ഷമമാക്കുമെന്നും എക്സൈസ് സര്ക്കിള് ഇന്സ്പെക്ടര് ഷിബു അറിയിച്ചു.